หุ้นปิดเช้ายังบวก บ่ายจับตาผันผวน
ภาวะตลาดหุ้นไทยปิดเช้าบวก 2.65 จุด คาดบ่ายยังแกว่งตัวต่อ ผันผวนตามข่าวการเมือง
12 พ.ค. 2553

ภาวะตลาดหุ้นไทยปิดเช้าบวก 2.65 จุด คาดบ่ายยังแกว่งตัวต่อ ผันผวนตามข่าวการเมือง 
ตลาดหุ้นไทยช่วงเช้าปิดที่ระดับ 774.74 จุดเพิ่มขึ้น 2.65 จุด(+0.34%)มูลค่าการซื้อขาย 10,892.50 ล้านบาท นักวิเคราะห์ฯเผยตลาดหุ้นสวิงหนักหลังข่าวการเมืองช่วงเช้าออกมาแง่ดี แต่กลับมีการประกาศมาตรการกดดันผู้ชุมนุมเข้มข้นขึ้นช่วงระหว่างการซื้อขาย สร้างแรงกดดันให้นักลงทุนขายออกเพื่อลดความเสี่ยง เชื่อบ่ายยังผันผวนตามข่าว หากหลุด 768-769 ต้องระวังแรงขาย เพราะอาจหลุดไปถึงแนวรับ 760 จุด กรอบการลงทุนบ่ายนี้ให้แนวรับที่ 768-769 แนวต้านที่ 780 จุด
ตลาดหลักทรัพย์ปิดตลาดช่วงเช้าวันนี้ที่ระดับ 774.74 จุดเพิ่มขึ้น 2.65 จุด(+0.34%)มูลค่าการซื้อขาย 10,892.50 ล้านบาท การซื้อขายหุ้นช่วงเช้าวันนี้ ดัชนีหุ้นไทยแกว่งตัวผันผวน โดยแตะจุดสูงสุดของช่วงเช้าที่ 780.65 จุด และแตะจุดต่ำสุดของช่วงเช้าที่ระดับ 768.64 จุด
นายอภิสิทธิ์ ลิมศุภนาค ผู้ช่วยผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยช่วงเช้าแกว่งตัวและผันผวนค่อนข้างมากตามสถานการณ์ข่าวสารด้านการเมืองที่เกิดขึ้น โดยมีกระแสข่าวในเชิงบวกช่วงเช้าถึงแนวโน้มยุติชุมนุม ทำให้ดัชนีขึ้นไปถึงแนวต้านที่ 780 จุด แต่พอมีการออกมาตรการกดดันกลุ่มผู้ชุมนุมทั้งตัดน้ำ-ตัดไฟฟ้า และปิดทางเข้าออก ส่งผลให้นักลงทุนเทขายหุ้นออกมาเพื่อรอดูสถานการณ์ที่ชัดเจน ส่งผลให้หุ้นปรับตัวลดลงเหลือบวกเล็กน้อย
อย่างไรก็ตาม ช่วงบ่ายตลาดหุ้นไทยยังคงจะแกว่งตัวตามข่าวการเมืองต่อไป เพราะเชื่อว่านักลงทุนบางส่วนจะชะลอการลงทุนและถือหุ้น เพื่อรอดูสถานการณ์ เนื่องจากกังวลว่าอาจมีการสลายการชุมนุม หรือ มีมาตรการกดดันเพิ่มขึ้น 
ดังนั้น หากดัชนีหลุด 768-769 จุด จากแรงเทขายเพื่อลดความเสี่ยงนักลงทุนต้องระมัดระวังการลงทุน เพราะต้องไปตั้งรับที่แนวรับใหม่ที่ 760 จุด กรอบการลงทุนในช่วงบ่ายให้แนวรับที่ 768-769 จุด แนวต้าน 780 จุด 
หลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่CPF   มูลค่าการซื้อขาย 1,031.60 ล้านบาท ปิดที่  18.10 บาท ลดลง   0.20 บาท BANPU มูลค่าการซื้อขาย   749.02 ล้านบาท ปิดที่ 628.00 บาท เพิ่มขึ้น  2.00 บาท         PTT   มูลค่าการซื้อขาย   659.64 ล้านบาท ปิดที่ 256.00 บาท เพิ่มขึ้น  2.00 บาท IVL   มูลค่าการซื้อขาย   562.16 ล้านบาท ปิดที่  17.70 บาท ลดลง   0.10 บาท                    PTTAR มูลค่าการซื้อขาย   525.42 ล้านบาท ปิดที่  28.70 บาท เพิ่มขึ้น  0.25 บาท